Protokol nr. 3

om de baseområder i Cypern, hvorover Det Forenede Kongerige Storbritannien og Nordirland udøver overhøjhed

DE HØJE KONTRAHERENDE PARTER,

SOM ERINDRER OM, at det i den fælles erklæring om Det Forenede Kongerige Storbritannien og Nordirlands baseområder på Cypern, der er knyttet til slutakten til traktaten om Det Forenede Kongeriges tiltrædelse af De Europæiske Fællesskaber, fastslås, at den ordning, der skal anvendes i forbindelserne mellem Det Europæiske Økonomiske Fællesskab og højhedsområderne, vil blive fastlagt i forbindelse med et eventuelt arrangement mellem dette Fællesskab og Republikken Cypern,

SOM TAGER HENSYN TIL bestemmelserne om disse baseområder i traktaten om oprettelse af Republikken Cypern (i det følgende benævnt "oprettelsestraktaten") samt den tilknyttede noteveksling af 16. august 1960,

SOM NOTERER SIG notevekslingen af 16. august 1960 mellem Det Forenede Kongeriges regering og Republikken Cyperns regering om forvaltningen af baseområderne samt den dertil knyttede erklæring fra Det Forenede Kongeriges regering om, at et af hovedformålene er at beskytte interesserne for dem, der bor eller arbejder i baseområderne, og at sådanne personer i denne forbindelse så vidt muligt bør ligestilles med dem, der bor eller arbejder i Republikken Cypern,

SOM ENDVIDERE NOTERER SIG oprettelsestraktatens bestemmelser om toldordninger mellem baseområderne og Republikken Cypern, særlig bestemmelserne i bilag F,

SOM LIGELEDES NOTERER SIG Det Forenede Kongerige tilsagn om ikke at oprette toldsteder eller anden grænsekontrol mellem baseområderne og Republikken Cypern samt de ordninger, der er indført i medfør af oprettelsestraktaten, hvorefter Republikken Cyperns myndigheder forvalter en lang række offentlige tjenester i baseområderne, herunder inden for landbrug, told og beskatning,

SOM BEKRÆFTER, at Republikken Cyperns tiltrædelse af Den Europæiske Union ikke bør berøre de rettigheder og de forpligtelser, som henholdsvis tilhører og påhviler parterne i oprettelsestraktaten,

SOM ERKENDER, at det derfor er nødvendigt at anvende visse bestemmelser i traktaten om oprettelse af Det Europæiske Fællesskab og den tilknyttede EF-lovgivning på baseområderne og indføre særordninger for gennemførelsen af disse bestemmelser i baseområderne,

ER BLEVET ENIGE OM FØLGENDE BESTEMMELSER:

Artikel 1

Artikel 299, stk. 6, litra b), i traktaten om oprettelse af Det Europæiske Fællesskab affattes således:

"b) Denne traktat finder kun anvendelse på baseområderne Akrotiri og Dhekelia i Cypern, hvorover Det Forenede Kongerige udøver overhøjhed, i det omfang, det er nødvendigt for at sikre gennemførelsen af de ordninger, der er fastsat i den protokol om de baseområder i Cypern, hvorover det Forenede Kongerige Storbritannien og Nordirland udøver overhøjhed, som er knyttet til akten vedrørende vilkårene for Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse af Den Europæiske Union, og efter bestemmelserne i nævnte protokol."

Artikel 2

1. Baseområderne er en del af Fællesskabets toldområde, og de retsakter vedrørende told og fælles handelspolitik, der er nævnt i del I i bilaget til denne protokol, finder i denne forbindelse anvendelse på baseområderne med de ændringer, der er anført i bilaget.

2. De retsakter vedrørende omsætningsafgifter, punktafgifter og andre former for indirekte beskatning, der er nævnt i del II i bilaget til denne protokol, finder anvendelse på baseområderne med de ændringer, der er anført i bilaget, tillige med de relevante bestemmelser vedrørende Cypern i akten vedrørende vilkårene for Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse af Den Europæiske Union.

3. De retsakter, der er nævnt i del III i bilaget til denne protokol, ændres som anført i bilaget, således at de lettelser og fritagelser for afgifter og skat, der gælder for leverancer til Det Forenede Kongeriges styrker og det tilknyttede personale som fastsat i oprettelsestraktaten, fortsat er gældende.

Artikel 3

Følgende traktatbestemmelser og tilknyttede bestemmelser finder anvendelse på baseområderne:

a) Afsnit II i EF-traktatens tredje del vedrørende landbruget samt bestemmelser, der er vedtaget på grundlag heraf

b) Foranstaltninger, der er vedtaget i henhold til EF-traktatens Artikel 152, stk. 4, litra b).

Artikel 4

Personer, der har bopæl eller er beskæftiget i baseområderne, og som i henhold til oprettelsestraktaten og den tilknyttede noteveksling af 16. august 1960 er omfattet af Republikken Cyperns lovgivning vedrørende social sikring, behandles for så vidt angår Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet [1], som om de havde bopæl eller var beskæftiget på Republikken Cyperns område.

Artikel 5

1. Republikken Cypern foretager ikke kontrol af personer, der passerer dens land- og søgrænser med baseområderne, og eventuelle fællesskabsbegrænsninger vedrørende passage af de ydre grænser finder ikke anvendelse på sådanne personer.

2. Det Forenede Kongerige foretager kontrol af personer, der passerer baseområdernes ydre grænser, i overensstemmelse med de forpligtelser, der er fastlagt i del IV i bilaget til denne protokol.

Artikel 6

Rådet kan for at sikre en effektiv gennemførelse af målsætningen i denne protokol og med enstemmighed på forslag af Kommissionen ændre artikel 2-5, herunder bilaget, eller anvende andre bestemmelser i EF-traktaten og den tilknyttede fællesskabslovgivning på baseområderne på vilkår og betingelser, der fastsættes af Rådet. Kommissionen hører Det Forenede Kongerige og Republikken Cypern, inden den fremsætter et forslag.

Artikel 7

1. Medmindre andet er fastsat i stk. 2, er Det Forenede Kongerige ansvarligt for gennemførelsen af denne protokol på baseområderne. Navnlig:

a) er Det Forenede Kongerige ansvarligt for at anvende de fællesskabsforanstaltninger, der er nævnt i denne protokol, vedrørende told, indirekte beskatning og den fælles handelspolitik i forbindelse med varer, der indføres til eller udføres fra øen Cypern via en havn eller lufthavn i baseområderne;

b) kan der i baseområderne foretages toldkontrol af varer, der af de britiske styrker indføres til eller udføres fra øen Cypern via en havn eller lufthavn i Republikken Cypern;

c) er Det Forenede Kongerige ansvarligt for at udstede licenser, tilladelser eller attester, som måtte kræves i henhold til gældende fællesskabsforanstaltninger vedrørende varer, der af Det Forenede Kongeriges styrker indføres til eller udføres fra øen Cypern.

2. Republikken Cypern er ansvarlig for at forvalte og udbetale fællesskabsmidler, som personer på baseområderne er berettigede til i medfør af den fælles landbrugspolitiks anvendelse på baseområderne i henhold til denne protokols artikel 3, og Republikken Cypern er ansvarlig over for Kommissionen for sådanne udgifter.

3. Medmindre andet er fastsat i stk. 1 og 2, kan Det Forenede Kongerige i overensstemmelse med ordninger, der er indført i henhold til oprettelsestraktaten, uddelegere varetagelsen af enhver funktion, der pålægges en medlemsstat ved eller i henhold til bestemmelserne i artikel 2-5, til Republikken Cyperns kompetente myndigheder.

4. Det Forenede Kongerige og Republikken Cypern samarbejder om at sikre en effektiv gennemførelse af denne protokol i baseområderne, og træffer, når det er relevant, nærmere aftaler om at uddelegere gennemførelsen af de i artikel 2-5 omhandlede bestemmelser. Kopi af enhver sådan aftale forelægges Kommissionen.

Artikel 8

Den ordning, der er fastsat i denne protokol, har som eneste formål at fastsætte regler for den særlige situation i de baseområder på Cypern, hvorover Det Forenede Kongerige udøver overhøjhed, og kan ikke finde anvendelse på andre områder i Fællesskabet eller helt eller delvist danne præcedens for andre nuværende eller fremtidige særordninger i andre af de europæiske områder, der er omhandlet i traktatens artikel 299.

Artikel 9

Kommissionen aflægger rapport til Europa-Parlamentet og Rådet om gennemførelsen af protokollens bestemmelser hvert femte år.

[1] EFT L 149 af 5.7.1971, s. 2.

--------------------------------------------------

BILAG

Hvor der i denne protokol henvises til direktiver og forordninger, forstås der herved de pågældende direktiver og forordninger som ændret, eller hvor andre retsakter er trådt i stedet for dem, samt gennemførelsesretsakterne til dem.

DEL I

1. Artikel 3, stk. 2, i Rådets forordning (EØF) nr. 2913/92 af 12. oktober 1992 om indførelse af en EF-toldkodeks affattes således:

"følgende områder beliggende uden for medlemsstaternes område anses for at være en del af Fællesskabets toldområde, jf. dog de relevante konventioner og traktater, der måtte gælde for disse områder:

a) FRANKRIG

Fyrstendømmet Monacos område, således som det er fastlagt i den toldkonvention, der blev undertegnet i Paris den 18. maj 1963 (Journal officiel de la république française af 27. september 1963, s. 8679)

b) CYPERN

Baseområderne Akrotiri og Dhekelia, hvorover Det Forenede Kongerige udøver overhøjhed, som fastlagt i den traktat om oprettelse af Republikken Cypern, der blev undertegnet i Nicosia den 16. august 1960 (Det Forenede Kongeriges traktatsamling nr. 4 (1961), Cmnd. 1252)"

.

2. Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif;

3. Rådets forordning (EØF) nr. 918/83 af 28. marts 1983 om en fællesskabsordning vedrørende fritagelse for import- og eksportafgifter;

4. Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks;

5. Rådets forordning (EØF) nr. 3677/90 af 13. december 1990 om foranstaltninger til modvirkning af ulovlig anvendelse af visse stoffer til fremstilling af narkotika og psykotrope stoffer;

6. Rådets direktiv 92/109/EØF af 14. december 1992 om fremstilling og markedsføring af visse stoffer, der benyttes ved ulovlig fremstilling af narkotika og psykotrope stoffer;

7. Rådets forordning (EØF) nr. 3911/92 af 9. december 1992 om udførsel af kulturgoder;

8. Rådets forordning (EF) nr. 3295/94 af 22. december 1994 om fastsættelse af visse foranstaltninger i forbindelse med indførsel i Fællesskabet og udførsel og genudførsel fra Fællesskabet af varer, der krænker visse former for intellektuel ejendomsret;

9. Kommissionens forordning (EF) nr. 1367/95 af 16. juni 1995 om gennemførelsesbestemmelser til Rådets forordning (EF) nr. 3295/94 om visse foranstaltninger i forbindelse med indførsel i Fællesskabet og udførsel og genudførsel fra Fællesskabet af varer, der krænker visse former for intellektuel ejendomsret;

10. Rådets forordning (EF) nr. 1334/2000 af 22. juni 2000 om en fællesskabsordning for kontrol med udførslen af produkter og teknologi med dobbelt anvendelse.

DEL II

1. Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter — Det fælles merværdiafgiftssystem: ensartet beregningsgrundlag:

a) Artikel 3, stk. 4, første afsnit, affattes således:

"— Uanset stk. 1 betragtes Fyrstendømmet Monaco, Isle of Man og baseområderne Akrotiri og Dhekelia, hvorover Det Forenede Kongerige udøver overhøjhed, ved anvendelsen af dette direktiv ikke som tredjelandsområder under hensyntagen til

— de konventioner og traktater, som Fyrstendømmet Monaco og Isle of Man har indgået med henholdsvis Den Franske Republik og Det Forenede Kongerige Storbritannien og Nordirland,

— traktaten om oprettelse af Republikken Cypern."

b) I artikel 3, stk. 4, andet afsnit, indsættes følgende nye tredje led:

"— baseområderne Akrotiri og Dhekelia, hvorover Det Forenede Kongerige udøver overhøjhed, behandles som transaktioner, der foretages fra eller til Republikken Cypern."

2. Rådets direktiv 92/12/EØF af 25. februar 1992 om den generelle ordning for punktafgiftspligtige varer, om oplægning og omsætning heraf samt om kontrol hermed: I artikel 2, stk. 4, indsættes følgende nye femte led:

"— baseområderne Akrotiri og Dhekelia, hvorover Det Forenede Kongerige udøver overhøjhed, behandles som transaktioner, der foretages fra eller til Republikken Cypern."

DEL III

1. I artikel 135 i Rådets forordning (EØF) nr. 918/83 af 28. marts 1983 om en fællesskabsordning vedrørende fritagelse for import- og eksportafgifter indsættes følgende nye litra d):

"d) at Det Forenede Kongerige opretholder de fritagelser, der gælder for indførsel af goder til brug for dets styrker eller det civile personale, der ledsager disse, eller til forsyning af deres messer og kantiner i henhold til traktaten om oprettelse af Republikken Cypern af 16. august 1960."

2. I Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter — Det fælles merværdiafgiftssystem: ensartet beregningsgrundlag

a) indsættes følgende nye fjerde led i artikel 14, stk. 1, litra g):

"— de i tredje led omhandlede fritagelser omfatter ligeledes indførsel af goder og tjenesteydelser, som foretages af Det Forenede Kongeriges styrker, der er udstationeret på øen Cypern i medfør af traktaten om oprettelse af Republikken Cypern af 16. august 1960, samt leverancer af goder og tjenesteydelser til disse styrker, og som er bestemt til brug for styrkerne eller det civile personale, der ledsager disse, eller til forsyning af deres messer og kantiner."

b) affattes artikel 17, stk. 3, litra b), således:

"b) hans transaktioner, som er fritaget for afgift i medfør af artikel 14, stk. 1, litra g) og i), artikel 15 og artikel 16, stk. 1, punkt B, C og D, og stk. 2"

.

3. I artikel 23, stk. 1, første afsnit, i Rådets direktiv 92/12/EØF af 25. februar 1992 om den generelle ordning for punktafgiftspligtige varer, om oplægning og omsætning heraf samt om kontrol hermed indsættes følgende nye led:

"— Det Forenede Kongeriges væbnede styrker, der er udstationeret på øen Cypern i medfør af traktaten om oprettelse af Republikken Cypern af 16. august 1960, til brug for disse styrker og det civile personale, der ledsager disse, eller til forsyning af deres messer og kantiner."

DEL IV

1. I denne protokol forstås ved:

a) "baseområdernes ydre grænser": deres søgrænser, lufthavne og søhavne, men ikke deres land- eller søgrænser med Republikken Cypern;

b) "grænseovergangssted": ethvert grænseovergangssted, som Det Forenede Kongeriges kompetente myndigheder har autoriseret med henblik på passage af de ydre grænser.

2. Det Forenede Kongerige tillader kun passage af baseområdernes ydre grænser ved grænseovergangsstederne.

3. a) Tredjelandsstatsborgere må kun passerede baseområdernes ydre grænser, såfremt de

i) er i besiddelse af gyldig rejselegitimation;

ii) er i besiddelse af et gyldigt visum til Republikken Cypern, hvis et sådant kræves;

iii) deltager i forsvarsrelaterede aktiviteter eller er familiemedlemmer til en person, som deltager i sådanne aktiviteter, og

iv) ikke udgør en trussel mod statens sikkerhed.

b) Det Forenede Kongerige må kun fravige disse betingelser af humanitære hensyn, af hensyn til nationale interesser eller for at overholde sine internationale forpligtelser.

c) Ved anvendelse af litra a), nr. ii), er medlemmer af en styrke, det civile element og personer, over for hvem der består forsørgerpligt, som defineret i bilag C til oprettelsestraktaten fritaget for kravet om visum til Republikken Cypern.

4. Det Forenede Kongerige foretager kontrol af personer, der passerer baseområdernes ydre grænser. Kontrollen omfatter kontrol af rejselegitimation. Alle rejsende skal mindst underkastes én sådan kontrol, der gør det muligt at fastslå deres identitet.

5. Det Forenede Kongeriges kompetente myndigheder patruljerer de ydre grænser med mobile enheder på strækningerne mellem grænseovergangsstederne og varetager bevogtningen af grænseovergangsstederne uden for den normale åbningstid. Denne bevogtning gennemføres på en måde, der afskrækker fra at unddrage sig kontrol ved grænseovergangsstederne. Det Forenede Kongeriges kompetente myndigheder indsætter tilstrækkeligt og kvalificeret personel til at gennemføre denne kontrol og bevogtning af baseområdernes ydre grænser.

6. Det Forenede Kongeriges myndigheder opretholder et snævert og permanent samarbejde med Republikken Cyperns myndigheder med henblik på en effektiv gennemførelse af kontrol og bevogtning.

7. a) En asylansøger, der i første omgang er indrejst til øen Cypern via et af baseområderne fra et sted uden for Det Europæiske Fællesskab, tilbagetages eller tillades på ny indrejse i baseområderne efter anmodning fra den EF-medlemsstat, på hvis område ansøgeren befinder sig.

b) Republikken Cypern samarbejder under iagttagelse af humanitære hensyn med Det Forenede Kongerige om at finde praktiske måder og midler til at respektere såvel asylansøgeres som ulovlige indvandreres rettigheder og dække deres fornødenheder på baseområderne i overensstemmelse med den relevante lovgivning om forvaltningen af disse områder.

--------------------------------------------------

ERKLÆRING FRA EUROPA-KOMMISSIONEN

Europa-Kommissionen bekræfter sin opfattelse af, at de bestemmelser i fællesskabslovgivningen, der finder anvendelse på baseområderne i medfør af denne protokols artikel 3, litra a), omfatter

a) Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter;

b) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene i det omfang, dette kræves i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) med henblik på at finansiere foranstaltninger til udvikling af landdistrikterne i baseområderne over EUGFL, Garantisektionen.

--------------------------------------------------